དགུང་ལོ་གོ་བརྒྱད་སོན་པའི་གྲོང་སྔགས་ཅིན་བཟང་པོས་ངོ་སྤྲོད་བྱས་པ་ལྟར་ན།ཁོ་ཚང་གི་མེས་པོ་རབས་དྲུག་ནི་བོན་ཆོས་ཉམས་ལེན་གྱི་ཁྱིམ་རྒྱུད་ཡིན་པ་དང་།ཁོང་གི་ཨ་མྱེས་གསུངས་པ་ལྟར་ན་དཔེ་རྙིང་འདི་དག་ནི་སྟག་གཟིག་ནས་བྱུང་བ་དང་ཞང་ཞུང་ནས་དར།མི་རབས་ནས་བརྒྱུད་པའི་ཡུལ་ལྷ་གཞི་བདག་མཆོད་བཀུར་བྱེད་པའི་གཅེས་ནོར་དུ་གྱུར།རང་ཁྱིམ་དུ་ཉར་བའི་དཔེ་རྙིང་མང་པོ་གྲལ་རིམ་འཐབ་རྩོད་ཀྱི་ལས་འགུལ་དུ་ཉར་ལོངས་མ་བྱུང་བར་གཞུང་བཞེས་དང་མེ་རུ་བསྲེགས།ད་ལྟར་ཡོད་པའི་དཔེ་རྙིང་འདི་དག་ནི་སྐབས་དེར་སྲོག་ཉེན་ལ་མ་འཛེམས་པར་སྡེ་བའི་རྒྱབ་རིའི་བྲག་ཕུག་ཏུ་སྦས་ནས་ད་གཟོད་ད་ལྟའི་བར་དུ་གསང་བའི་སྒོ་ནས་ཉར་ཐུབ་པ་བྱུང་ཟེར།